Moenie ANC-beleid op Twitter bespreek nie, sê Zuma vir MbalulaOudpresident Jacob Zuma (Foto: Jacob Zuma/Twitter) Oudpresident Jacob Zuma het Sondag die sosialemediaplatform Twitter gebruik om terug te kap na die ANC-verkiesingshoof Fikile Mbalula. Dit volg 13 uur ná die voormalige polisieminister vrae gerig het aan Zuma op dieselfde platform. “Comrade Mbalula, ek is seker dat jy nie veronderstel is om só vraag aan my te stel op Twitter nie, want jy lok my uit om vrae aan jou te stel op jou vraag. Dit sal tot ŉ gesprek tussen my en jou lei; óf jy sal my oor ANC-beleid wil inlig, of vice versa,” het Zuma in die eerste van drie Twitter-plasings gesê. Zuma het Saterdag ŉ reeks foto’s van homself gepubliseer waar hy Kgoši Mampuru II by die jaarlikse herdenkingsvieringe in Limpopo “vereer”, waar hy ŉ toespraak gelewer het. Mbalula, berug daarvoor dat hy graag die platform gebruik, wou by Zuma weet of dit “die regte ding is om te doen”, tensy hy afgevaardig is om die geleentheid by te woon. “Jy was vroeër ŉ president. Is dit die regte ding om te doen? Om by geleenthede te praat waar die huidige president eintlik moet praat?” Zuma het in die tweede deel van sy Twitter-plasing gesê: “(byvoorbeeld), ek kan jou vra wat is die ANC-beleid oor die vraag wat jy vra; ek kan jou ook vra of daar hoegenaamd ŉ beleid oor dié saak is. Jy is veral bewus daarvan dat ek buite die formele gesprekke van ons eie organisasie met jou in gesprek getree het om sekere wanvoorstelle reg te stel. “In die lig van die komende verkiesing, stel ek voor dat ons nie sulke tipe gesprekke op dié tipe platforms voer nie. Ek is gretig om vir jou ŉ verduideliking te gee oor die saak, as jy belangstel, maar nie op sosiale media nie.” Zuma, wat onlangs eers Twitter begin gebruik het en nie gereeld enigiets publiseer nie, het 183 000 volgelinge op die webwerf. Ondanks die feit dat hy tereg staan op aanklag van bedrog en korrupsie, bly hy steeds gewild onder ŉ beduidende deel van die bevolking, veral in sy tuisprovinsie, KwaZulu-Natal. Politieke kommentators bevraagteken of dit ŉ slim plan is om Zuma vir die regerende party se verkiesingsveldtog te gebruik, maar die party het gesê hy sal formeel alle vorige presidente gebruik om ondersteuning te werf vir vanjaar se algemene verkiesing. But cde President is this the right thing to do unless u are delegated Msholozi? U were a President bfo is this the right protocol ? To go around addressing events that should b addressed by a seating President? — Fikile (Mr Fearfokkol) (@MbalulaFikile) January 26, 2019